CELEX: 32019D0628(02)
Language: hr
Date: 2019-06-24 00:00:00
Title: Provedbena odluka Komisije оd 24. lipnja 2019. o objavi u Službenom listu Europske unije zahtjeva za odobrenje izmjene, koja nije manja, specifikacije proizvoda u skladu s člankom 53. Uredbe (EU) br. 1151/2012 Europskog parlamenta i Vijeća, za naziv „Gall del Penedès” (ZOZP)

28.6.2019   
               
               
                  HR
               
               
                  Službeni list Europske unije
               
               
                  C 217/10
               
            
         PROVEDBENA ODLUKA KOMISIJE
         оd 24. lipnja 2019.
         o objavi u Službenom listu Europske unije zahtjeva za odobrenje izmjene, koja nije manja, specifikacije proizvoda u skladu s člankom 53. Uredbe (EU) br. 1151/2012 Europskog parlamenta i Vijeća, za naziv „Gall del Penedès” (ZOZP)
         (2019/C 217/06)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 50. stavak 2. točku (a) u vezi s njezinim člankom 53. stavkom 2.,
         budući da:
         
                     (1)
                  
                  
                     Španjolska je podnijela zahtjev za odobrenje izmjene, koja nije manja, specifikacije proizvoda naziva „Gall del Penedès” (ZOZP) u skladu s člankom 49. stavkom 4. Uredbe (EU) br. 1151/2012.
                  
               
                     (2)
                  
                  
                     U skladu s člankom 50. Uredbe (EU) br. 1151/2012 Komisija je ispitala taj zahtjev i zaključila da ispunjava uvjete utvrđene u toj uredbi.
                  
               
                     (3)
                  
                  
                     Kako bi se omogućilo podnošenje prigovora u skladu s člankom 51. Uredbe (EU) br. 1151/2012, zahtjev za odobrenje izmjene, koja nije manja, specifikacije proizvoda, kako je navedeno u članku 10. stavku 1. prvom podstavku Provedbene uredbe Komisije (EU) br. 668/2014 (2), uključujući izmijenjeni jedinstveni dokument i upućivanje na objavu odgovarajuće specifikacije proizvoda za registrirani naziv „Gall del Penedès” (ZOZP), trebalo bi objaviti u Službenom listu Europske unije,
                  
               ODLUČILA JE:
         
            Jedini članak
            Zahtjev za odobrenje izmjene, koja nije manja, specifikacije proizvoda kako je navedeno u članku 10. stavku 1. prvom podstavku Provedbene uredbe Komisije (EU) br. 668/2014, uključujući izmijenjeni jedinstveni dokument i upućivanje na objavu odgovarajuće specifikacije proizvoda, za registrirani naziv „Gall del Penedès” (ZOZP), nalazi se u Prilogu ovoj Odluci.
            U skladu s člankom 51. Uredbe (EU) br. 1151/2012 objava ove Odluke temelj je za pravo na podnošenje prigovora na izmjenu iz prvog stavka ovog članka u roku od tri mjeseca od datuma objave ove Odluke u Službenom listu Europske unije.
         
         
            Sastavljeno u Bruxellesu 24. lipnja 2019.
            
               
                  Za Komisiju
               
               Phil HOGAN
               
                  Član Komisije
               
            
         
         
            (1)  SL L 343, 14.12.2012., str. 1.
         
         
            (2)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).
      
      
         
            PRILOG
            ZAHTJEV ZA ODOBRENJE IZMJENE SPECIFIKACIJE PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA KOJA NIJE MANJA IZMJENA
            
               Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012
            
            „GALL DEL PENEDÈS”
            
               EU br.: PGI-ES-01308-AM01 – 25.7.2018.
            
            
               ZOI ( ) ZOZP ( X )
            
            1.   Skupina koja podnosi zahtjev i legitimni interes
            
            
                        Consell Regulador de la IGP Gall del Penedès
                     
                  
                        C/Hermenegild Clascar, 1-3, Planta baja
                     
                  
                        Consejo Comarcal de l’Alt Penedès
                     
                  
                        08720 Vilafranca del Penedès
                     
                  
                        Barcelona
                     
                  
                        ESPAÑA
                     
                  
                        E-pošta: agricultura@ccapenedes.cat
                     
                  
                        Telefon +34 938900000
                     
                  Regulatorni odbor za zaštićenu oznaku zemljopisnog podrijetla „Gall del Penedès” predstavlja sva gospodarstva za proizvodnju peradi i označivatelje proizvoda obuhvaćenog zaštićenom oznakom zemljopisnog podrijetla „Gall del Penedès” ZOZP te ima legitimni interes za podnošenje zahtjeva za izmjenu.
            2.   Država članica ili treća zemlja
            
            Španjolska
            3.   Rubrika specifikacije proizvoda na koju se primjenjuje izmjena
            
            
                        —
                     
                     
                        ☐
                     
                     
                        Naziv proizvoda
                     
                  
                        —
                     
                     
                        ☒
                     
                     
                        Opis proizvoda
                     
                  
                        —
                     
                     
                        ☐
                     
                     
                        Zemljopisno područje
                     
                  
                        —
                     
                     
                        ☐
                     
                     
                        Dokaz o podrijetlu
                     
                  
                        —
                     
                     
                        ☒
                     
                     
                        Način proizvodnje
                     
                  
                        —
                     
                     
                        ☐
                     
                     
                        Povezanost
                     
                  
                        —
                     
                     
                        ☐
                     
                     
                        Označivanje
                     
                  
                        —
                     
                     
                        ☐
                     
                     
                        Ostalo (molimo navesti)
                     
                  4.   Vrsta izmjene
            
            
                        —
                     
                     
                        ☒
                     
                     
                        Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.
                     
                  
                        —
                     
                     
                        ☐
                     
                     
                        Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.
                     
                  5.   Izmjene
            
            
               Opis proizvoda
            
            
                        —
                     
                     
                        Kao što je navedeno u opisu proizvoda, proizvod obuhvaćen ZOZP-om „Gall del Penedès”„svježe je meso pilića (mužjaka i ženki) poboljšane vrste crna Penedesenca tradicionalne pasmine Penedesenca”. U tekstu specifikacije riječ je samo o masi muških primjeraka jer uzgajivači njih najčešće drže. Međutim, s obzirom na znatne razlike u konačnoj masi muških i ženskih primjeraka, potrebno je diferencirati minimalnu masu trupova životinja prema spolu. Zato je uvedena manja masa za ženske primjerke.
                        Stoga se, i u jedinstvenom dokumentu (odjeljak 3.2. „Opis proizvoda”) i u specifikaciji proizvoda (odjeljak B.2. „Svojstva proizvoda”), sljedeći odlomak:
                        
                           „Minimalna je masa evisceriranog trupa bez utrobe (očerupan, evisceriran i bez glave, nožica, srca, jetre ili želuca) 1,5 kg, a za djelomično eviscerirani trup (očerupan i bez utrobe, ali s glavom i nožicama) ona iznosi 2 kg.”
                        
                        mora zamijeniti sljedećim:
                        „Minimalna masa trupa:
                        
                                    —
                                 
                                 
                                    za evisceriran trup bez utrobe (očerupan, evisceriran i bez glave, nožica, srca, jetre ili želuca): 1,2 kg za ženske i 1,5 kg za muške piliće.
                                 
                              
                                    —
                                 
                                 
                                    za djelomično eviscerirani trup (očerupan i bez utrobe, ali s glavom i nožicama): 1,7 kg za ženske i 2 kg za muške piliće.”
                                 
                              
                  
                        —
                     
                     
                        Minimalne vrijednosti koje se odnose na hranu za životinje koje su navedene u relevantnim odjeljcima jedinstvenog dokumenta (3.3. Hrana za životinje i sirovine) i specifikacije proizvoda (E.1. „Sustav proizvodnje”) izmijenjene su. Sljedeći tekst:
                        „Osnovna prehrana sadržava sljedeće:
                        
                                    —
                                 
                                 
                                    58 – 60 % kukuruza
                                 
                              
                                    —
                                 
                                 
                                    33,5 – 35,5 % soje i njezinih derivata
                                 
                              
                                    —
                                 
                                 
                                    5 – 5,5 % sjemenki grožđa”
                                 
                              mora se zamijeniti sljedećim:
                        „Osnovna prehrana sadržava sljedeće:
                        
                                    —
                                 
                                 
                                    55 – 60 % kukuruza
                                 
                              
                                    —
                                 
                                 
                                    30 – 35,5 % soje i njezinih derivata
                                 
                              
                                    —
                                 
                                 
                                    5 – 5,5 % sjemenki grožđa”
                                 
                              Minimalni postotak kukuruza i soje (i njezinih derivata) mijenja se kako bi se proizvođačima pružila veća fleksibilnost i mogućnost prilagodbe na prehrambene potrebe životinja tijekom njihova razvoja.
                     
                  
               Način proizvodnje
            
            
                        —
                     
                     
                        U specifikaciji proizvoda (odjeljak E.1 „Sustav proizvodnje”) u pododjeljku „Svojstva prostora za uzgoj i upravljanje njime” minimalna površina ispusta na otvorenom smanjena je. Konkretno, rečenica: „Minimalna površina ispusta na otvorenom raspoloživa po životinji iznosi 2 m2.”
                        mora se zamijeniti sljedećim: „Minimalna površina ispusta na otvorenom raspoloživa po životinji iznosi 1 m2.”
                        Minimalna površina ispusta na otvorenom smanjena je jer je u vrijeme sastavljanja specifikacije proizvoda veličina dvorišta bila procijenjena tako da omogući ispravnu organizaciju gospodarstva i upravljanje parcelama na tradicionalan način. Međutim, tradicionalni ispusti nisu bili svi iste veličine (u smislu raspoložive površine) i često nisu bili ograđeni, što znači da je bilo teško izmjeriti optimalnu površinu potrebnu za adekvatan razvoj i dobrobit životinja. To je dovelo do predimenzioniranja prostora.
                        S vremenom je dokazano da životinje ne koriste sav raspoloživi prostor. Pri upravljanju neiskorištenim prostorom nastaju problemi jer ga osvaja nepoželjan korov koji je teško kontrolirati. To pak pogoduje nadiranju divlje faune, što povećava sanitarne rizike. Nadalje, na gospodarstvu nisu sve životinje istodobno na otvorenom ili u zatvorenom prostoru; budući da se izmjenjuju, po životinji je raspoloživa veća površina.
                        Budući da raspoloživa površina nikada nije bila u potpunosti iskorištena, to smanjenje ne znači nikakvu promjenu u pogledu kvalitete mesa ili dobrobiti životinja.
                     
                  
                        —
                     
                     
                        U istom pododjeljku specifikacije proizvoda, kad je riječ o ispustima na otvorenom, moraju se izmijeniti sljedeći vremenski periodi. Odlomak:
                        
                           „Ispust mora biti ostavljen na ugaru tijekom najmanje 8 tjedana (uključujući vrijeme mirovanja objekta i vrijeme koje je potrebno da pilići stasaju toliko da mogu izlaziti na otvoreno) kako bi se tlo i vegetacija mogli regenerirati.”
                        
                        mora se zamijeniti sljedećim:
                        
                           „Ispust mora biti ostavljen na ugaru kako bi se tlo i vegetacija mogli regenerirati, uzimajući u obzir vrijeme mirovanja objekta i vrijeme koje je potrebno da pilići stasaju toliko da mogu izlaziti na otvoreno.”
                        
                        Ta izmjena u pogledu ostavljanja ispusta na ugaru opravdana je zbog raznolikosti tipova tla na različitim gospodarstvima te zbog sezonalnosti i varijabilnosti mediteranske klime koja prevladava na tom području, što znači da je vrlo komplicirano odrediti točno trajanje razdoblja potrebnog za regeneraciju površine ispusta. Utvrđeno trajanje razdoblja ostavljanja na ugaru stoga je uklonjeno i upravljanje ispustima prepušta se samim uzgajivačima, koji će odluke donositi na temelju svoga iskustva i stručnog znanja.
                     
                  JEDINSTVENI DOKUMENT
            
               „GALL DEL PENEDÈS”
            
            
               EU br.: PGI-ES-01308-AM01 – 25.7.2018.
            
            
               ZOI ( ) ZOZP ( X )
            
            1.   Naziv
            
            „Gall del Penedès”
            2.   Država članica ili treća zemlja
            
            Španjolska
            3.   Opis poljoprivrednog ili prehrambenog proizvoda
            
            3.1.   Vrsta proizvoda
            
            Razred 1.1. Svježe meso (i nusproizvodi klanja)
            3.2.   Opis proizvoda na koji se odnosi naziv iz točke 1.
            
            Proizvod obuhvaćen ZOZP-om „Gall del Penedès” svježe je meso pilića (mužjaka i ženki) poboljšane vrste crna Penedesenca tradicionalne pasmine Penedesenca.
            Karakterizira ga njegov okus, crvenkasta boja trupa te čvrsto i sočno meso i mišići.
            Pasmina sporo raste i vrlo je snažna, izrazito je vitalna i lagane je mediteranske građe te daje gusto meso. Otporna je na vrućinu i hladnoću tipične za Sredozemlje.
            Pilići „Gall del Penedès” uzgajaju se u kavezima s pristupom otvorenom prostoru tijekom cijele godine, a za njihovu je prehranu karakteristična upotreba sjemenki grožđa.
            Sjemenke grožđa mesu daju specifična organoleptička svojstva kako je navedeno u izvješću o osjetilnoj i kemijskoj analizi koje je objavio Institut de Recerca i Tecnologia agroalimentàries (IRTA – Institut za istraživanje i tehnologiju u području poljoprivredno-prehrambenih proizvoda) pod naslovom „Inclusió de granet de raïm en el pinso per la IGP del Gall del Penedès” [Uključivanje sjemenki grožđa u hranu za ZOZP „Gall del Penedès”] (Amadeu Francesch Vidal, veljača 2012.), u kojem je navedeno sljedeće:
            
               „Meso životinja čija je prehrana sadržavala 5 % sjemenki grožđa imalo je orašastiji miris i manje je mirisalo na koru drveta, imalo je okus koji je manje nalikovao običnoj piletini, tj. manje sladak i više metalan okus, te je imalo vlaknastiju teksturu…”
            
            
               „Pokazalo se da meso životinja čija je prehrana sadržavala 5 % sjemenki grožđa ima znatno veći udio nezasićenih masnih kiselina, što se može pripisati većem udjelu linolne kiseline, a to mesu daje dodatnu zdravstvenu vrijednost.”
            
            Minimalna dob za klanje pilića „Gall del Penedès” jest 98 dana.
            Trupovi „Gall del Penedès” razvrstavaju se u klasu A (u skladu s Uredbom (EZ) br. 543/2008). Trup ne sadržava višak masti, koža je bijela, meso je crvenkasto, a nožice su crne s bijelom osnovom.
            Minimalna masa trupa:
            
                        —
                     
                     
                        za evisceriran trup bez utrobe (očerupan, evisceriran i bez glave, nožica, srca, jetre ili želuca): 1,2 kg za ženske i 1,5 kg za muške piliće.
                     
                  
                        —
                     
                     
                        za djelomično eviscerirani trup (očerupan i bez utrobe, ali s glavom i nožicama): 1,7 kg za ženske i 2 kg za muške piliće.
                     
                  Trupovi „Gall del Penedès” prodaju se svježi te cijeli ili rezani na komade.
            3.3.   Hrana za životinje (samo za proizvode životinjskog podrijetla) i sirovine (samo za prerađene proizvode)
            
            Način prehrane pilića „Gall del Penedès” temelji se na tradicionalnoj prehrani na zemljopisnom području obuhvaćenom ZOZP-om, koja je u skladu s trenutačnim tehnikama u pogledu hrane i poljoprivredno-prehrambenih proizvoda. Specifično je obilježje prehrane uporaba sjemenki grožđa.
            Osnovna prehrana sadržava sljedeće:
            
                        —
                     
                     
                        55 – 60 % kukuruza
                     
                  
                        —
                     
                     
                        30 – 35,5 % soje i njezinih derivata
                     
                  
                        —
                     
                     
                        5 – 5,5 % sjemenki grožđa
                     
                  Tijekom sedam posljednjih dana prije klanja hrana se može bazirati na najmanje 90 % žitarica i 5 – 5,5 % sjemenki grožđa.
            Zabranjene su životinjske masti, osim derivata mlijeka.
            3.4.   Posebni proizvodni postupci koji se moraju provesti na određenom zemljopisnom području
            
            Pilići „Gall del Penedès” uzgajaju se unutar određenog zemljopisnog područja.
            Pilići stižu na gospodarstva za proizvodnju peradi za tov kad su na životu 24 – 48 sati. Kad dosegnu dob od 42 – 56 dana, pilići imaju pristup otvorenom prostoru. Uzgajaju se najmanje 98 dana.
            3.5.   Posebna pravila za rezanje, ribanje, pakiranje itd. proizvoda na koji se odnosi registrirani naziv
            
            —
            3.6.   Posebna pravila za označivanje proizvoda na koji se odnosi registrirani naziv
            
            Krajnji proizvod namijenjen potrošnji koji ima oznaku ZOZP-a mora na sebi imati istaknuti tekst IGP „Gall del Penedès” ili Indicación Geográfica Protegida „Gall del Penedés” te odgovarajući logotip ZOZP-a.
            4.   Sažeta definicija zemljopisnog područja
            
            Pilići „Gall del Penedès” uzgajaju se na zemljopisnom području koje obuhvaća 73 općine:
            
                        —
                     
                     
                        sve općine provincije Alt Penedès (27);
                     
                  
                        —
                     
                     
                        sve općine provincije Baix Penedès (14);
                     
                  
                        —
                     
                     
                        sve općine provincije Garraf (6);
                     
                  
                        —
                     
                     
                        sljedeće općine provincije Anoia: Argençola, La Llacuna, Cabrera d’Igualada, Piera, Masquefa, Hostalets de Pierola, Vallbona d’Anoia, Capellades, La Torre de Claramunt, Carme, Orpí, Santa Maria de Miralles, Bellprat, Sant Martí de Tous, Santa Margarida de Montbui, Vilanova del Camí, La Pobla de Claramunt, Castellolí, El Bruc, Òdena, Igualada, Rubió, Jorba, Montmaneu i Copons (25);
                     
                  
                        —
                     
                     
                        općinu Rodonyà u provinciji Alt Camp (1).
                     
                  5.   Povezanost sa zemljopisnim područjem
            
            Povezanost s područjem temelji se na ugledu koji je proizvod stekao tijekom određenog vremena, kao što pokazuje usmena predaja, dokumenti, sajmovi i tržnice te poseban sustav proizvodnje koji upotrebljavaju uzgajivači na tom području, a koji je usko povezan s vinogradarskom tradicijom na tom proizvodnom području.
            Zemljopisno proizvodno područje ZOZP-a odgovara povijesnoj regiji el Penedès, koja se ističe kao mjesto podrijetla tradicionalne pasmine Penedesenca, od koje potječu pilići „Gall del Penedès”, te kao većinom vinogradarska regija u kojoj se oko 80 % poljoprivrednog zemljišta upotrebljava za uzgoj grožđa, a obuhvaćena je ZOI-jima za vina Penedès i Cava. Može se reći da se u regiji el Penedès, kao posljedica specifičnih obilježja i usjeva na tom području, pilići „Gall del Penedès” proizvode zajedno s vinima i pjenušavim vinima koja su karakteristična za regiju.
            Uzgoj, potrošnja i stavljanje na tržište pilića „Gall del Penedès” stoljećima su bili dijelom uobičajenog osposobljavanja poljoprivrednika iz regije. Pisani izvori, usmena predaja i umjetnička djela svjedoče o činjenici da je ta ptica bila prisutna na svakom gospodarstvu kao način prehranjivanja obitelji odnosno kao izvor prihoda kućanstava tijekom vremena s obzirom na to da su se njihova intenzivno crveno-smeđa jaja (poznata pod nazivom „ou rogenc de Vilafranca” [crvena jaja iz Vilafrance]) prodavala i bila tražena na lokalnim tržnicama (tržnica grada Vilafranca, za koju postoje tragovi još iz 12. stoljeća) te na tržnici u Barceloni. Meso pilića „Gall del Penedès” bilo je visoko cijenjeno i priznato, što dokazuje sajam Fira del Penedès iz 12. stoljeća, koji je poslije preimenovan u Fira de Sant Tomàs, a poznat je kao Fira del Gall. Održavao se svake godine bez iznimke, a na njemu su poljoprivrednici iz regije s malim gospodarstvima imali priliku predstaviti i prodavati svoje proizvode te na taj način očuvati tradicionalne namirnice povezane s vinogradarstvom.
            U takvom su se okruženju poljoprivrednici iz regije okupili na tržnicama i sajmovima te tamo prenosili svoju stručnost u pogledu uzgoja pilića „Gall del Penedès” i utvrdili tipični sustav proizvodnje za tu regiju u okviru kojeg se koža grožđa upotrebljavala kao hrana za piliće. Prije nego što je poslužila kao hrana pilićima, koža se ocijeđenog grožđa (poznata kao „brisa”) sušila na polju. U istraživanju o hrani za perad iz 1937. navodi se da su sjemenke grožđa izrazito hranjive za piliće zahvaljujući velikom udjelu vlakana i relativnom bogatstvu mastima i nekim bjelančevinama te ugljikohidratima. Danas su uzgajivači prilagodili tradicionalne postupke na tom području te su uključili sjemenke grožđa u hranu za piliće.
            Prehrana pilića s oznakom ZOZP „Gall del Penedès”, koja sadržava sjemenke grožđa, čime se održava povezanost hrane za piliće i vinogradarske tradicije regije, pridonosi okusu proizvoda, a činjenica da se pilići uzgajaju u kavezima s pristupom otvorenom prostoru tijekom cijele godine pridonosi crvenkastoj boji te čvrstoći i sočnosti mesa.
            Danas su pilići „Gall del Penedès” tema brojnih članaka u regionalnom tisku, kampanjama koje promiču regionalnu proizvodnju visoke kvalitete (Vijeće Barcelone i Vijeće provincije Alt Penedès s pomoću programa poput Productos de la Terra [Proizvodi zemlje] i la Gastroteca) i istraživanja (Fundación Alicia, IRTA itd.).
            
               Upućivanje na objavljenu specifikaciju proizvoda
            
            (članak 6. stavak 1. drugi podstavak ove Uredbe)
            Cjeloviti tekst specifikacije nalazi se na sljedećoj internetskoj stranici:
            http://gencat.cat/alimentacio/modificacion-pliego-igp-gall-penedes